Sosiaali- ja terveysministeriö

kirjaamo@stm.fi

kirsi.paivansalo@stm.fi

Lausuntopyyntönne 25.8.2016/Dnro STM 114:00/2015

Luonnos HE eduskunnalle laeiksi sairausvakuutuslain lääkelain 57 b ja 102 §:n muuttamisesta sekä terveyden ammattihenkilöistä annetun lain 22 ja 23 §:n muuttamisesta

Pyydettynä lausuntonaan otsikkoasiassa Akava ry lausuu seuraavaa:

Esityksellä täydennettäisiin jo vuonna 2016 tehtyjä lääkekorvaussäästöjä 134 miljoonalla eurolla siten, että pääministeri Juha Sipilän hallitusohjelmassa vaaditut yhteensä 150 miljoonan euron lääkekorvaussäästöt vuodesta 2017 lukien saavutetaan.

Akava katsoo, että lääkekorvausjärjestelmää olisi pitänyt kehittää ensisijaisesti STM:n Lääkekorvausjärjestelmän kehittämistyöryhmän ehdotusten pohjalta kasvattamatta jo nykyisinkin kansainvälisessä vertailussa huomattavaa kotitalouksien maksuosuutta terveydenhuollon rahoituksesta.

Akava pitää hyvänä, jos kaavailtuja 134 miljoonan euron kustannussäästöjä pyritään pääosin saavuttamaan keinoin, joilla edistettäisiin lääkeyritysten välistä hintakilpailua, vähennettäisiin lääkejätettä ja edistettäisiin rationaalista lääkehoitoa.

Yksityiskohtaisten lääkkeen määräämistä ja toimittamista koskevien ehdotusten osalta Akava viittaa jäsenjärjestönsä Suomen Lääkäriliiton lausuntoon.

Akava kiinnittää kuitenkin huomiota ehdotukseen, jonka mukaan nykyisin voimassa olevan lääkkeen määräämisestä annetun sosiaali- ja terveysministeriön asetuksen 5 §:ää muutettaisiin siten, että säännöksestä poistettaisiin sairaanhoitajana laillistetun terveydenhoitajan ja kätilön nimikkeet. Ehdotusta on perusteltu sillä, että nykyisen säädöksen terminologia ei vastaa terveydenhuollon ammattihenkilöistä annetun lain terminologiaa. Akava esittää, että tästä ehdotuksesta luovuttaisiin asetuksen jatkovalmistelussa. Rajattua lääkkeenmääräämistä koskevan sääntelyn lähtökohtana on perusteltua pitää jatkossakin terveydenhuollon tehtävien koulutus- ja pätevyysvaatimukset.

Lopuksi Akava toteaa, että lääkekorvausjärjestelmää tulee kokonaisuudessaan uudistaa osana sosiaali- ja terveydenhuollon rakenne- ja rahoitusuudistusta.

Akava ry

Sture Fjäder Maria Löfgren

puheenjohtaja johtaja